Breiðablik er komið áfram í undankeppni Meistaradeildar kvenna í knattspyrnu. Liðið vann sannfærandi sigur á Færeyjarmeisturum KÍ Klaksvík í morgun.
Algjör einstefna var í leiknum og Selma Sól Magnúsdóttir braut ísinn fyrir Blika á 28. mínútu. Í kjölfarið fylgdu svo mörk frá Karítas Tómasdóttur og Tiffany McCarty og staðan orðin 3-0 á innan við 8 mínútum. Rétt fyrir hálfleik bættu Agla María Albertsdóttir og Karítas svo tveimur mörkum við og staðan 5-0 í hálfleik. Liðið hélt uppteknum hætti í seinni hálfleik og á 56. mínútu náði Agla María Albertsdóttir í víti. Hún fór sjálf á punktinn og skoraði sitt annað mark og sjötta mark Blika. Á 3. mínútu uppbótatíma lokaði Selma Sól Magnúsdóttir svo leiknum eins og hún opnaði hann og lokatölur 7-0. Blikakonur eru því öruggar áfram á næsta stig undankeppninnar þar sem þær mæta annaðhvort Gintra frá Litáen eða Flora Tallin frá Eistlandi.
Íslenska karlalandsliðið í körfubolta er komið með keppnisrétt í undankeppni HM 2023 eftir öruggan sigur á Danmörku í gærkvöld, 89-73. Ægir Þór Steinarsson, leikmaður liðsins, var að vonum ánægður með sigurinn.
Ísland vann báða leikina sína gegn Dönum í riðlinum en tapaði báðum leikjunum gegn Svartfellingum og endar því í 2. sæti. Dregið verður í riðla undankeppninnar í lok mánaðar og hún hefst svo í nóvember.
Knattspyrnukonan Hólmfríður Magnúsdóttir tilkynnti í gærkvöld að hún hefði lagt skóna á hilluna.Hólmfríður spilaði sinn fyrsta meistarflokksleik árið 2000 með KR. Hún á að baki 113 A-landsliðsleiki og er næstmarkahæsta landsliðskona Íslands frá upphafi auk þess að hafa skorað fyrsta mark Íslands á stórmóti þegar hún skoraði í upphafsleik EM í Finnlandi árið 2009. Hólmfríður gekk til liðs við Selfoss fyrir tímabilið 2019 og ákvað í mars að taka eitt tímabil í viðbót með liðinu. Í gærkvöld tilkynnti hún svo að hún ætti von á barni í mars næstkomandi og að skórnir væru því komnir á hilluna.
Breiðablik tryggði sig í morgun áfram á næsta stig undankeppni Meistaradeildar kvenna í knattspyrnu en liðið vann KÍ Klaksvík frá Færeyjum sannfærandi, 7-0. 